– Әйҙә, Ғәйфулла, минең менән... Былар ҡунаҡҡа саҡыра. Нисек йәшәгәндәрен ҡарап сығайыҡ. ҡайтҡас, һөйләп иҫләргә булыр, исмаһам, – тип үҙе менән саҡырҙы. Артабан нимә булғанын берәү ҙә аңламай ҡалды. Яҡында ғына атыу тауышы яңғыраны. Алда барған Әптелғәлим ҡартты этеп ебәрҙеме, икеһе ике яҡҡа ҡолап китте. Күҙҙәрен ҙур асып хәрәкәтһеҙ ятҡан дуҫының ирен ситтәренән ҡан ағып төшкәс, Ғәйфулла уға снайпер пуляһы тейгәнен аңланы. Ул, асыуынан ҡаты һүгенеп, эргәһенә килеп баҫҡандарҙың берәүһенең автоматын һыпыра тартып алды ла, атыу тауышы ишетелгән яҡҡа йүгерҙе. Уның артынан башҡалар ҙа эйәрҙе. Күп тә үтмәне, улар ҡыйыҡ башынан, үҙенә йәтеш кенә итеп тегелгән «СС» формаһындағы үҫмерҙе елтерәтеп алып килеп төшөрҙө. Күкрәге яраланған разведчик эргәһендә санинструктор булаша ине. Эскадрон һәм разведка командирҙары ла бында. Теге зәғиф немец бабайы маңҡаһына буялып илап торған малайға ҡалтыранған бармағы менән төртөп: «Эр ист мейн менк... Эр ист майн менк...»– тип торҙо ла: «Ду бист швайн! Ду бист думмкопф!» – тип ҡысҡырынып, бер аяҡта торған килеш таяғы менән уға тондорҙо. Тегенеһе янтайып ҡотолдо. Йығылып киткән ҡарт йоҙроҡтары менән ерҙе туҡмап илай башланы. Ләкин хәҙер һуғышсыларҙың иғтибары был зәғиф ҡартта ла, «гитлерюгенд»та ла түгел ине. Улар, тиҙерәк яралыны санчасҡа ебәрергә тип, пулеметы алынған тачанканы яҡынлатып ҡуйып, уны күтәреп һалырға уйлағайны, Әптелғәлим бынан баш тартты...